Kindverkragter kry 15 jaarArgieffoto ŉ 33-jarige man is in die Empangeni-streekshof tot 15 jaar tronkstraf gevonnis nadat hy verlede jaar ŉ negejarige meisie verkrag het. Kol. Jay Naicker, polisiewoordvoerder van KwaZulu-Natal, het Maandag gesê Bongani Ndimande is Vrydag in die hof skuldig bevind en gevonnis op aanklag van verkragting. Ndimande het op 16 November die negejarige slagoffer na ŉ winkel in die Nseleni- informele nedersetting gestuur. Toe sy teruggekeer het, het hy haar in sy huis toegesluit en verkrag. Hy het haar met die dood gedreig as sy iemand oor die verkragting sou vertel. “Die slagoffer het nie die voorval aangemeld nie en Ndimande het haar weer verkrag. Sy het daarna haar ouma vertel en die polisie is in kennis gestel,” het Naicker gesê. Ndimande is kort daarna in hegtenis geneem en het verskeie kere in die hof verskyn voor sy vonnisoplegging.